
Ministru kabineta noteikumi Nr. 792
Rīgā 2025. gada 22. decembrī (prot. Nr. 53 2. §)
Noteikumi par valstspilsētu un novadu pašvaldību vēlēšanu komisiju un vēlēšanu iecirkņu komisiju locekļu atlīdzību un ēdināšanas izdevumu kompensāciju
Izdoti saskaņā ar Pašvaldības vēlēšanu komisiju un vēlēšanu iecirkņu komisiju likuma 21. panta trešo un ceturto daļu un 22. panta otro daļu
· 1. Noteikumi nosaka atlīdzības apmēru pašvaldības vēlēšanu komisijas un vēlēšanu iecirkņa komisijas priekšsēdētājam, sekretāram un komisijas locekļiem, tai skaitā pieaicinātiem civildienesta ierēdņiem un citiem speciālistiem no vēlētāju vidus (turpmāk – komisijas loceklis), Saeimas vēlēšanu, Eiropas Parlamenta vēlēšanu un tautas nobalsošanas sagatavošanā, kā arī apmēru, kādā tiek kompensēti ēdināšanas izdevumi vēlēšanu komisiju locekļiem.
· 2. Komisijas locekļa darba stundas tarifa likme nedrīkst pārsniegt Valsts un pašvaldību institūciju amatpersonu un darbinieku atlīdzības likumā noteikto bāzes mēnešalgas apmēru, kam piemērots šāds koeficients:
· 2.1. komisijas priekšsēdētājam – 0,012–0,014;
· 2.2. komisijas sekretāram – 0,0102–0,012;
· 2.3. komisijas loceklim – 0,007–0,0096.
· 3. Stundas tarifa likmes konkrēto apmēru nosaka Centrālā vēlēšanu komisija, ņemot vērā attiecīgā komisijas locekļa darba apjomu un atbildību.
· 4. Komisijas locekļiem kompensē ēdināšanas izdevumus balsošanas un balsu skaitīšanas laikā – 11,00 euro par katru dienu.
· 5. Noteikumi stājas spēkā 2026. gada 1. janvārī.
· 6. Atzīt par spēku zaudējušiem Ministru kabineta 2022. gada 1. marta noteikumus Nr. 144 "Noteikumi par valstspilsētu un novadu pašvaldību vēlēšanu komisiju un vēlēšanu iecirkņu komisiju locekļu atlīdzību un ēdināšanas izdevumu kompensāciju" (Latvijas Vēstnesis, 2022, 44. nr.; 2023, 203. nr.).

